b"\n_START_ARTICLE_\nNom\n_START_PARAGRAPH_\nNom (iz starogr\xc5\xa1kega \xce\xbd\xce\xbf\xce\xbc\xcf\x8c\xcf\x82, nom\xc3\xb3s, okro\xc5\xbeje) je bil ozemeljska in upravna enota Starega Egipta. V nomu je vladal nomarh (egip\xc4\x8dansko heri-tep a'a). \xc5\xa0tevilo nomov je bilo v razli\xc4\x8dnih obdobjih zgodovine Starega Egipta razli\xc4\x8dno.\n_START_SECTION_\nEtimologija\n_START_PARAGRAPH_\nNaziv nom izhaja iz starogr\xc5\xa1kega izraza nomos, ki pomeni okro\xc5\xbeje. Staroegip\xc4\x8dansko se je imenoval sepat ali spAt. Gr\xc5\xa1ki naziv se je za\xc4\x8del uporabljati v ptolemajskem obdobju, ko se je v Egiptu raz\xc5\xa1irila raba gr\xc5\xa1\xc4\x8dine. Kasneje so naziv prevzeli  tudi egiptologi in zgodovinarji.\n_START_SECTION_\nDinasti\xc4\x8dni Egipt\n_START_PARAGRAPH_\nDelitev Starega Egipta na nome je mogo\xc4\x8de slediti do predzgodovinskega obdobja pred letom 3100 pr. n. \xc5\xa1t. Nomi so bili sprva samostojne mestne dr\xc5\xbeave, ki so se kasneje za\xc4\x8dele zdru\xc5\xbeevati. Izro\xc4\x8dilo pravi, da je nome v eno dr\xc5\xbeavo zdru\xc5\xbeil vladar Menes. _NEWLINE_Zanimivo ni samo to, da se je delitev dr\xc5\xbeave na nome obdr\xc5\xbeala ve\xc4\x8d kot tri tiso\xc4\x8dletja, ampak tudi to, da so bili nekateri nomi izjemno stabilni. Noma Ksois v Nilovi delti in Hent v Gornjem Egiptu, na primer, sta bila prvi\xc4\x8d omenjena na Kamnu iz Palerma, napisanem v Peti dinastiji. Imena nekaterih nomov, na primer Bubastisa, so se prvi\xc4\x8d pojavila \xc5\xa1ele v Novem kraljestvu. V ve\xc4\x8djem delu faraonske zgodovine je bil  Egipt razdeljen na 42 nomov.\n_START_SECTION_\nNomarh\n_START_PARAGRAPH_\nVe\xc4\x8dino egip\xc4\x8danske zgodovine so nome upravljali nomarhi. V nekaterih obdobjih je bil polo\xc5\xbeaj nomarha deden, v drugih pa jih je imenoval faraon. Slednje se je dogajalo predvsem v obdobjih mo\xc4\x8dne centralne vlade. V obdobjih \xc5\xa1ibkih vlad, predvsem med vdori tujih zavojevalcev in v dr\xc5\xbeavljanskih vojnah, so nomarhi nekaterih nomov ustanovili svoje dinastije.  Spori med dinastijami so bili pogosti. Najbolj opazni so bili v prvem vmesnem obdobju, v katerem je pri\xc5\xa1lo do zloma centralne oblasti, ki je trajal od Sedme do Enajste dinastije. Obdobje se je kon\xc4\x8dalo, ko je bil eden od nomarhov dovolj mo\xc4\x8dan, da je kot faraon vzpostavil svojo oblast v celi dr\xc5\xbeavi."